CELEX: 62021TN0141
Language: hr
Date: 2021-03-05 00:00:00
Title: Predmet T-141/21: Tužba podnesena 5. ožujka 2021.– Shakutin/Vijeće

10.5.2021   
            
            
               HR
            
            
               Službeni list Europske unije
            
            
               C 182/61
            
         
      Tužba podnesena 5. ožujka 2021.– Shakutin/Vijeće
      (Predmet T-141/21)
      (2021/C 182/82)
      Jezik postupka: engleski
      
         Stranke
      
      
         Tužitelj: Aleksandr Vasilevich Shakutin (Minsk, Bjelarus) (zastupnik: B. Evtimov, odvjetnik)
      
         Tuženik: Vijeće Europske unije
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi Provedbenu uredbu Vijeća (EU) 2020/2129 od 17. prosinca 2020. o provedbi članka 8.a stavka 1. Uredbe (EZ) br. 765/2006 o mjerama ograničavanja u odnosu na Bjelarus, Provedbenu odluku Vijeća (ZVSP) 2020/2130 od 17. prosinca 2020. o provedbi Odluke 2012/642/ZVSP o mjerama ograničavanja protiv Bjelarusa, Provedbenu uredbu Vijeća (EU) 2021/339 od 25. veljače 2021. o provedbi članka 8.a Uredbe (EZ) br. 765/2006 o mjerama ograničavanja u odnosu na Bjelarus i Odluku Vijeća (ZVSP) 2021/353 od 25. veljače 2021. o izmjeni Odluke 2012/642/ZVSP o mjerama ograničavanja protiv Bjelarusa;
               
            
                  —
               
               
                  naloži Vijeću snošenje troškova postupka.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe dva tužbena razloga.
      
                  1.
               
               
                  Prvi tužbeni razlog temelji se na tvrdnji da Vijeće nije dovoljno obrazložilo razloge za uvrštavanje tužitelja na popis, osobito kad je riječ o njegovoj navodnoj uključenosti u represiju protiv civilnog društva i demokratske oporbe, prema članku 4. točki (a) Odluke Vijeća 2012/642/ZVSP.
               
            
                  2.
               
               
                  Drugi tužbeni razlog temelji se na tvrdnji da Vijeće prilikom utvrđenja da tužitelj ostvaruje korist od Lukašenkova režima te da ga podupire, nije iznijelo stvarne razloge te je počinilo niz očitih pogrešaka u ocjeni.